«ЩIэблэр бгъасэмэ — къыпхуэсакъынщ, бгъэсэхъумэ – лъабжьэкIэ уихьынщ»
«Адыгэ псалъэ» газетым къыхилъхьауэ, КъБР-м Егъэджэныгъэмрэ щIэныгъэмкIэ и министерствэм илъэс зыбжанэ хъуауэ ди щIыналъэм щригъэкIуэкI «Си бзэ — си псэ, си дуней» республикэпсо зэпеуэ-фестивалым и зи чэзу Iыхьэр йокIуэкI. Иджыблагъэ абы щыпащащ Прохладнэ куейм хыхьэ Къэрэгъэш къуажэм и 2-нэ школым.
Адыгэбзэмрэ хабзэмрэ я махуэшхуэм хуэдэу екIуэкIащ а школым и лэжьакIуэхэмрэ еджакIуэ цIыкIухэмрэ я зэфIэкIхэм я гъэлъэгъуэныгъэр. Фестивалым и зэхэлъыкIэм мы гъэм зэхъуэкIыныгъэ мащIэ игъуэтащ. Псалъэм папщIэ, дерс зэIухахэм я пIэкIэ мастер-классхэр хагъэхьащ. Адыгэбзэр щрагъэдж пэшхэм, егъэджакIуэхэм я зэгухьэныгъэр зэрылажьэ планхэм я щытыкIэм кIэлъыплъын мурадхэри щIагъуащ хабзэ хъуауэ щыIа къэпщытэкIэм.
Зэптий Татьянэ зи унафэщI еджапIэм егъэджэныгъэ-гъэсэныгъэ Iуэхушхуэ зэрыщекIуэкIыр наIуэ ящIащ абы и егъэджакIуэхэм къэпщытакIуэ гупым и пащхьэ кърахьа лэжьыгъэхэм. Къалэн зэмылIэужьыгъуэхэр щызыхуагъэувыжа, Iэмал гъэщIэгъуэнхэр къыщагъэсэбэпа мастер-классхэр къагъэлъэгъуащ Лу Маритэ, Вэрокъуэ Iэсият, Батыр Оксанэ, ЩIакIуэныкъуэ Залинэ, Гурдыгъуэ Маринэ, Мамхэгъ Заремэ, ПщыукI Ритэ сымэ. «ЩIэблэр бгъасэмэ — къыпхуэсакъынщ, бгъэсэхъумэ — лъабжьэкIэ уихьынщ» зыфIаща классщIыб лэжьыгъэм къызэщIиубыдэрт а адыгэ псалъэжьым и мыхьэнэ псор. Адыгэ хабзэм, нэмысым, анэдэлъхубзэм фIыуэ зэрыхащIыкIым и щIыхьэтт егъэджакIуэхэмрэ абыхэм я гъэсэнхэмрэ ягъэува теплъэгъуэр.
ЕджапIэм и унафэщIым и къуэдзэ Шал Мартинэ и къэпсэлъэныгъэми къыхигъэщащ, къэпщытакIуэ гупми я нэгу щIэкIащ щIэблэм щIэныгъэ егъэгъуэтыным и хабзэщIэхэр къащтауэ, а хабзэхэм къагъэув IэмалыщIэхэм хуэкIуэу егъэджакIуэхэм я лэжьыгъэр зэраухуэр, абыхэм я дерсхэм технологиещIэхэр IэкIуэлъакIуэу къызэрыщагъэсэбэпыр. НыбжьыщIэхэм яхуэгъэза сыт хуэдэ фестивалми конкурсхэми я мурад нэхъыщхьэр щIэблэм я зэхэщIыкIыр нэхъ куу, я гупсысэкIэр нэхъ жан, я дуней тетыкIэр нэхъ дахэ щIынырщ. Къэрэгъэш къуажэм и 2-нэ курыт еджапIэм щекIуэкI лэжьыгъэр хуэгъэзащ ищхьэкIэ зи гугъу тщIа мурадхэм икIи хъарзынэу ахэр къазэрехъулIэм шэч хэлъкъым.
ЩОДЖЭН Iэминат.
